S-6/2017

Mál þetta, sem þingfest var og dómtekið fimmtudaginn 9. febrúar sl., er höfðað með ákæru lögreglustjórans í Vestmannaeyjum þann 12. desember sl., á hendur G-kk-þgf Þ-kk-þgf Þ-kk-þgf, til heimilis að Bessahrauni 24, Vestmannaeyjum,

„

I.

fyrir umferðarlagabrot

með því að hafa síðdegis föstudaginn 18. desember 2015 ekið bifreiðinni [...] frá borði Herjólfs án tilskilinna ökuréttinda og óhæfur til að stjórna henni örugglega vegna áhrifa áfengis og fíkniefna (í blóði mældust 55 ng/ml af kókaíni og vínandamagn mældist 0,82 ‰) en akstur bifreiðarinnar var stöðvaður á Básaskersbryggju í Vestmannaeyjum.

(Mál nr. 319-2015-4436)

II.

fyrir brot á lögum um ávana- og fíkniefni

með því að hafa síðdegis föstudaginn 18. desember 2015 haft í vörslum sínum 0,95 gr. af maríhúana en efnið fannst í úlpuvasa ákærða við leit lögreglu í fórum hans er hann var handtekinn vegna brota samkvæmt ákærulið I.

(Mál nr. 319-2015-4437)

III.

fyrir umferðarlagabrot

með því að hafa aðfaranótt mánudagsins 13. júní 2016 ekið bifreiðinn [sic] [...] um Hafnarfjarðarveg án tilskilinna ökuréttinda, óhæfur til að stjórna bifreiðinni örugglega vegna áhrifa áfengis og fíkniefna (í blóði mældust 70 ng/ml af kókaíni, 0,7 ng/ml af tetrahýdrókannabínól og vínandamagn mældist 2,33‰) og á 154 km/klst. þar sem leyfilegur hámarkshraði er 80 km/klst., en ákærði stöðvaði akstur bifreiðarinnar við Haukanes 4 í Garðabæ við eftirför lögreglu.

(Mál nr. 007-2016-33706)

IV.

fyrir brot á lögreglulögum

með því að hafa aðfaranótt mánudagsins 13. júní 2016 ekki sinnt stöðvunarmerkjum lögreglu við akstur bifreiðarinnar [...] samkvæmt ákærulið III.

(Mál nr. 007-2016-33706)

V.

fyrir brot á lögum um ávana- og fíkniefni

með því að hafa aðfaranótt mánudagsins 13. júní 2016 haft í vörslum sínum 18,83 gr. af kókaíni en efnið fannst í hanskahólfi bifreiðarinnar [...] við leit lögreglu eftir að ákærði var handtekinn vegna brota samkvæmt ákæruliðum III. og IV.

(Mál nr. 007-2016-33706)

Teljast brot ákærða samkvæmt I. lið ákærunnar varða við 1., sbr. 2. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með síðari breytingum. Brot ákærða samkvæmt II. og V. lið ákærunnar teljast varða við 2., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum. Brot ákærða samkvæmt III. lið ákærunnar tejast [sic] varða við 1., sbr. 3. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með síðari breytingum. Brot ákærða samkvæmt IV. lið ákærunnar telst varða við 19., sbr. 41. gr. lögreglulaga nr. 90/1996.

Þess er krafist að ákærði verði dæmdur til refsingar, til sviptingar ökuréttar samkvæmt 101. og 102. gr. nefndra umferðarlaga. [sic.] og til að sæta upptöku á samtalsp [sic] 18,83 gr. af kókaíni og 0,95 gr. af maríhúana samkvæmt 6. mgr. 5. gr. nefndra laga um ávana- og fíkniefni og 2. mgr. 14. gr. nefndrar reglugerðar um ávana- og fíkniefni og önnur eftirlitsskyld efni. Þá er þess krafist að ákærði verði dæmdur til greiðslu alls sakarkostnaðar.“

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða, að öðru leyti en því að háttsemi sem lýst er í ákærulið III, varðar einnig við 1., sbr. 3. gr. 37. gr. umferðarlaga nr. 50/1987. Með vísan til 1. mgr. 180. gr. in fine laga nr. 88/2008 um meðferð sakamála, verður ákærði einnig sakfelldur fyrir brot á framangreindu ákvæði, þó þess sé ekki getið í ákæru, enda var vörnum ákærða ekki áfátt vegna þessa. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði þrisvar sinnum áður sætt refsingu. Þann 9. september 2009, þegar ákærði var sextán ára, var ákærða gerð sekt meðal annars vegna ölvunaraksturs. Þann 10. janúar 2013, var ákærða gerð sekt vegna fíkniefnalagabrots. Þann 17. október 2013, var ákærða gerð sekt meðal annars vegna aksturs undir áhrifum áfengis og fíkniefna og hann sviptur ökurétti.

Refsing ákærða er hæfilega ákveðin fangelsi í 30 daga. Að virtum atvikum máls og að teknu tilliti til skýlausrar játningar ákærða og sakaferils hans, þykir rétt að fresta fullnustu refsingarinnar og skal sá hluti hennar falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Með vísan til 4. mgr. 77. gr. almennra hegningarlaga nr. 19/1940. skal ákærði jafnframt greiða 850.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 36 daga.

Samkvæmt gögnum málsins var ákærði sviptur ökurétti til bráðabirgða í þrjá mánuði, þann 18. desember 2015, vegna brots þess sem lýst er í ákærulið I. Með vísan til 101., 102. og 103. gr. umferðarlaga nr. 50/1987, með síðari breytingum, ber að svipta ákærða ökurétti í fimm ár, að frádreginni framangreindri bráðabirgðasviptingu, líkt og nánar greinir í dómsorði.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirlitum lögreglu samtals 424.951 kr.

S-kk-nf G. G-kk-nf héraðsdómari , kveður upp dóm þennan.

D ó m s o r ð :

Ákærði, G-kk-nf Þ-kk-nf Þ-kk-nf, sæti fangelsi í 30 daga, en fresta skal fullnustu refsingarinnar og skal sá hluti hennar falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með síðari breytingum.

Ákærði greiði jafnframt 850.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 36 daga.

Ákærði er sviptur ökurétti í þrjá mánuði frá 18. desember 2015 að telja, og síðan í fjögur ár og níu mánuði frá birtingu dóms þessa að telja.

Gerð eru upptæk 18,83 g af kókaíni og 0,95 g af maríhúana.

Ákærði greiði allan sakarkostnað, 424.951 krónu.

S-kk-nf G. G-kk-nf.